Quico Fernández: “La política d’infraestructures del Govern Central és una burla als valencians i valencianes”
29 de març 2017

![Imagen 1](/media/t35li2gs/08_92c_francesc-fernandez.jpg)

​La visita del ministre de Foment, Íñigo de la Serna, a Castelló dilluns passat, és una burla als valencians i valencianes, segons ha manifestat l’alcalde de Sagunt, Quico Fernández, que també ha declarat que amb esta visita “**intenta enganyar-nos perquè dóna a entendre que s’estan fent inversions en el corredor Mediterrani i no és així**”. El tram de vies que de la Serna va vindre a presentar, el qual uneix Tarragona amb Castelló, és, en paraules de l’alcalde, un tram que no està en funcionament i no té res a vore amb les obres d’alta velocitat que s’estan fent a la resta d’Espanya, sinó que és una infraestructura de segona o tercera categoria i que, a més, acaba en la capital de la Plana Alta.

Fernández, que també va assistir a l’acte de presentació junt a la consellera d’Obres Públiques, Maria José Salvador, entre d’altres, considera que la visita del ministre és una presa de pel i demostra que la política del Govern Central margina els valencians i valencianes. A més li recorda que el corredor Mediterrani, com el seu nom indica, “**és un traçat de vies d’altes prestacions que transcorre pel Mediterrani, no per Madrid**” en referència al tuit que el ministre va publicar després d’esta visita a Castelló. Fernández recalca que la major part de les inversions estan fent-se a Madrid i deixen marginada a València, situació “**absolutament inadmissible que farem saber el ministeri quantes vegades calga**”. Finalitza dient al ministre que “**per a vindre a fer el que ha fet i burlar-se de nosaltres millor que es quede a Madrid** “.

**Acte reivindicatiu del corredor Mediterrani-Cantàbric**

A més, recorda que sobre el corredor Mediterrani-Cantàbric no hi ha cap novetat i afegeix que el pròxim dissabte 1 d'abril acompanyarà els veïns de Terol en un acte reivindicatiu en l'estació de Sagunt per a reclamar este eix ferroviari. Por això fa una crida a totes les entitats que vulguen sumar-se i mostrar el seu suport a este acte reivindicatiu d'una infraestructura “**imprescindible per a la competitivitat de la nostra economia i el futur dels valencians i valencianes**”.

![](/media/ix3mhoj4/07_c_corredor.jpg)  
  

*   [](http://www.facebook.com/sharer.php?u=https://aytosagunto.es/va/actualitat/quico-fernandez-la-politica-d-infraestructures-del-govern-central-es-una-burla-als-valencians-i-valencianes/ "Facebook")
*   [](http://twitter.com/share?url=https://aytosagunto.es/va/actualitat/quico-fernandez-la-politica-d-infraestructures-del-govern-central-es-una-burla-als-valencians-i-valencianes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quico-fernandez-la-politica-d-infraestructures-del-govern-central-es-una-burla-als-valencians-i-valencianes/ "Linked In")
*   [](mailto:?body=https://aytosagunto.es/va/actualitat/quico-fernandez-la-politica-d-infraestructures-del-govern-central-es-una-burla-als-valencians-i-valencianes/)